ነዚ ኣብ ምዕቡላት ሃገራትን ኣብ ከም ኤርትራ ዘይማዕበላን ሃገራት ኣብ ክልተ ከፊልና ክንርእዮ ንኽእል ኢና። ኣብዚ ምዕቡል ሃገር እቲ ቫይረስ መድሃኒት ስለዘይብሉ ሓደ ሰብ ዝተፈላለዩ ምልክታት እቲ ሕማም ምስ ዝርእይ ናብ ሆስፒታል ምኻድ ኣየድልዮን እዩ። ምኽንያቱ ኣብ ሆስፒታል ኬድካ ዝግበረልካ ዋላ ሓንቲ የለን። እቲ ዘድልይ ነቲ ሕማም ርእሲ፡ ረስኒ ዝኸውን ከኒና ምውሳድ፡ ፈሳሲ ብብዝሒ ምስታይ፡ ዕረፍቲ ምግባር፡ ከምቲ፡ ካልእ ጉንፋእ ወይ ኢንፍሉወንዛ ሓሚምና ብተለምዶ እንገብሮ ምክንኻናት ኢና ክንገብር ዘሎና። ከምኡ እናገበርና ግን እንተወሃደ ነታ ንድቅሰላ ክፍሊ ምፍላይ። ኣብኣ ተዓጺና ምስ ኣባላት ስድራና ዘይምርካብ፤ ዘድልይ ቀረብ ኣብታ ማዕጾ ከም ዘቐብሉና ምግባር። ክሳብ ንሓውይ ኣብኣ ነብስና ክነግልል ይግባእ። ዝኾነ ነገር ምስ እንትንክፍ ከኣ ካልእ ሰብ ከይሓዞ ከሎ ምምካን። ኢድካ ቀጻሊ ምሕጻብ፤ ኩሉ ብጥንቃቀ ምግባር። በዚ ኣገባብ ነቶም ኣብ ከባቢኻ ዘለው ሰባት ከይለከምካ ክትሓልፍ ትኽእል። ኣብዚ ምዕቡል ዓለም እቶም 80% ብኸምዚ እዮም ዝሕከሙ። ደሓር ግን እቲ ምልክታት እንተከቢዱ፡ ናይ ምስትንፋስ ሕጽረት እንተኣጋጢሙ በቲ ዝወሃብ መምርሒ ተጠቒምካ ናይ ሕክምና ሓገዝ ምሕታት ኣድላዪ ይኸውን። ምንጪ ስእሊ, YH ብመንጽር እዚ ናብቲ ከም በዓል ኤርትራ ዝኣመሰላ ዘይማዕበላ ሃገራት እንተመጺና እዚ ነብሰ ግለላ ዝበሃል ከተተግብሮ ኣዝዩ ከቢድ እዩ። ምኽንያቱ እቲ መነባብሮ ናይ ሕብረተሰብና ንፈልጦ ኢና። ስድራ ምልእቲ ኣብ ሓንቲ ክፍሊ ገዛ እያ ትነብር። ኣብ ከምዚ ኩነታት ሓደ ሰብ እንተተለኺፉ፡ ከባቢ ብምልኡ እዩ ዝልከፍ። ስለዚ እዚ ምዕቡል ዓለም ዝስርሓሉ ነብሰ ግለላ እንብሎ፡ ኣብ ኣብዚ ዓጸጋሚ ስለዝኸውን ናይ መንግስቲ ኢድ ኣእታውነት ኣገዳሲ ይኸውን። መንግስቲ ወይ ገበርቲ ሰናይ፡ ሆቴል ወይ መግለሊ ቦታ ከዳልው ኣለዎም። ዝኾነ ሰብ እቲ ምልክት ምስ ዘርእይ፡ ኣብ ገዛ ዘይኾነ ብቕልጡፍ ናብቲ ዝተዳለወ ስፍራ ክውሰድ ይግባእ። ብዘይካዚ ኣብ እዋን ምውሻብ፡ መንግስቲ፡ ጽሬት ውልቅን ኣከባብን ንምሕላው ዘኽእል መሰረታዊ ቀርባት ናይ ማይን መግብን ከማልእ ይግባእ። ምዕባለታት መድሃኒትን ክታበትን ኮሮናቫይረስ ኣብ ምንታይ ደረጃ በጺሑ ኣሎ?
